stanford-oval/wikipedia huggingface dataset:
אוטאקו
יצירות שעוסקות בנושא

Otaku no Video – שני סרטים שעוקבים אחר סטודנט שנה א' באוניברסיטה שהופך להיות אוטאקו בעצת חברו ומבלה את שנות לימודיו באוניברסיטה בניסיונות להיות האוטאקו הגדול מכולם.
Comic Party – סדרה של משחקי H-games שעובדה לסדרת מאנגה ולסדרת אנימה. הסדרה עוסקת בתלמיד שנשר מבית ספר לאומנויות ומתחיל לצייר דוג'ינשי למרות שבת זוגו לא כל כך אוהבת את תחביביו החדשים שלו.
Densha Otoko ("איש הרכבת" 電車男) – סיפור על אוטאקו בתחילת שנות העשרים לחייו שמציל יפהפייה משיכור ברכבת ומנסה לצאת איתה בתמיכתם של חבריו בורום 2channel.
Welcome to NHK!‎– אנימה ומאנגה על היקיקומורי שכלא את עצמו בחדרו ויוצא לבסוף כדי לברר מהן הסיבות שהובילו אותו להיות היקיקומורי.
Genshiken – אנימה ומאנגה העוסקות בפעילויות השונות של מועדון אוטאקו קטן באוניברסיטה ביפן.
Cosplay Complex – סדרת אנימה העוסקת במועדון קוספליי של חבורת נערות בחטיבת ביניים.
Akihabara@Deep – סדרת לייב אקשן מצחיקה, המבוססת על נובלה ועל מאנגה, אשר נותנת הצצה לחייהם – ספק דמיוניים, ספק אמיתיים – של חבורת אוטאקו צעירים, איש איש ובעיותיו, המבלים את זמנם באָקִיבָה-אקיהברה, בירת האוטאקו באשר הם.
ראו גם

פאנגירל
יפנופיליה
קוספליי
פאנדום
ארגון אנימה מנגה ישראל
סמר בדאווי

| --- | --- |

 לידה:  28 ביוני 1981 (בת 43) ערב הסעודית 
 מדינה:  ערב הסעודית 
 בן או בת זוג:  וליד אבו אל-ח'יר 
 פרסים והוקרה:  אות האומץ הנשי הבין-לאומי (2012) 
 
סמר מוחמד בדאווי (בערבית: سمر بدوي; נולדה ב-28 ביוני 1981) היא פעילת זכויות אדם סעודית הפועלת בעיקר למען זכויותיהן של נשים בארצה. באדווי ניהלה מספר מאבקים עיקריים למען הנשים: מאבק נגד הצורך של נשים לקבל את הסכמתו של האפוטרופוס לגבי החלטות בתחומי חייהן כולל נישואים (הסכמה הנדרשת לפי חוקי השריעה), מאבק למען הזכות לנשים לבחור ולהיבחר, מאבק למען היתר נהיגה לנשים. בשנת 2012, הוענק לבדאווי אות האומץ הנשי הבינלאומי על ידי מחלקת המדינה של ארצות הברית.
המעמד האישי של האישה בערב הסעודית

האסלאם והשריעה מהווים את הבסיס לחוקי הממלכה הסעודית כולל חוק המעמד האישי. לפי דו"ח האו"ם משנת 2009, החברה בממלכה הסעודית היא חברה מופרדת מגדרית. ההפרדה קיימת במקומות העבודה, חינוך, השכלה גבוהה, מסעדות, בתי קפה ועוד. ההפרדה במקומות העבודה מפלה נשים ולעיתים אף מונעת מהן לאייש משרות מסוימות מכיוון שפיזית אין אפשרות להפרדה זו. בהסתמך על חוקי השריעה ופרשנותם, לכל אשה בממלכה הסעודית חייב להיות גבר אפוטרופוס המוסמך לקבל החלטות חשובות בנושאים הקשורים לחייה. האפוטרופוס של האשה יכול להיות אביה, אחיה, בעלה או אפילו בנה. לפי דו"ח האו"ם, נשים בערב הסעודית נדרשות לקבל את רשות האפוטרופוס שלהן ליציאה מהבית, הוצאת דרכון, היתר נסיעה מחוץ לגבולות הממלכה, לימודים בארצות אחרות, נישואים, גירושים, ניתוחים בתחום המיני ובעיקר ניתוחים הנוגעים לרבייה. אף על פי שלפי החוק הסעודי לנשים יש זכות לפתוח עסק, לבצע פעולות פיננסיות, להיות בעלות רכוש, לרשת ולבצע החלטות בנוגע להשכלה ללא הצורך לקבל את אישורו של האפוטרופוס, לרוב המוסדות דורשים לקבל את אישורו של האפוטרופוס לביצוע פעולות אלו. לנשים אף אין תעודת זהות, דבר המגביל את חירותן ומגביר את תלותן בגבר. החל משנת 2012 גברים מקבלים הודעות טקסט מרשויות ההגירה כאשר נשותיהם עומדות לעזוב את הממלכה. הודעות אלה נשלחות אפילו אם הן טסות עם בעליהם. כאשר נשים מבקשות לטוס הן נדרשות להציג אישור חתום על ידי האפוטרופוס לרשויות ההגירה שלהן. נשים רבות אף סובלות מסוגים שונים של אלימות אך מעטות מהן מתלוננות. זו אחת הסיבות שקשה להעריך את היקף התופעה. חוקי הגירושים לגברים ונשים בממלכה נוהגים על-פי חוק המעמד האישי השריעי ולפיכך אינם שווים. גבר המעוניין להתגרש אינו זקוק להציג עילה מסוימת לגירושים ואילו האישה נדרשת. כאשר האישה יוזמת הגירושים, ההליך ארוך ולעיתים בית המשפט לא מאשר אותם. במקרה של גירושים, בנים עד גיל 9 ובנות עד גיל 7 יכולים להישאר בחזקת האם ולאחר מכן יועברו לחזקת האב. אם האב נפטר, הילדים יועברו לחזקת משפחתו. במקרים מיוחדים כאשר הילדים נשארים אצל האם מעבר לגילאים אלו, עדיין החזקה החוקית היא של האב.
מאז שנת 2015 ניתן לראות שינוי במצב הנשים בערב הסעודית. תחומי תעסוקה חדשים נפתחים עבורן. למשטרה הדתית, שבעבר יכלה לאכוף חוקים הקשורים ללבוש נשים והפרדה מגדרית בספרה הציבורית, אין את הסמכות לרדוף ולעצור אזרחים. נשים מורשות להיכנס לאצטדיונים ולעסוק בספורט וכן לנהוג (טרם הוקמו בתי ספר לנהיגה לנשים). באולימפיאדת לונדון אשר התקיימה בשנת 2012 השתתפו לראשונה נשים מערב הסעודית. למרות שינויים אלה, נכון לחודש דצמבר 2017 טרם חל שינוי ממשי בנושא האפוטרופסות.
מאבקה של בדאווי במוסד האפוטרופסות בערב הסעודית

מאבקה של בדאווי במוסד האפוטרופסות נובע מנסיבות חייה. אמה של בדאווי מתה מסרטן כאשר בדאווי הייתה בת 13 והיא נותרה להתגורר עם אביה אשר ככל הנראה התעלל בה. במרץ 2008, ברחו בדאווי ובנה מבית אביה למעון לנשים מוכות בג'דה. כתגובה, אביה של בדאווי שהיה האפוטרופוס שלה, הגיש נגדה תביעה בגין אי צייתנות תחת חוק המעמד האישי הסעודי אך התובע הסעודי הציבורי החליט שלא לתבוע את בדאווי. בשנת 2009, אביה שוב הגיש נגדה תביעה בגין אי צייתנות. ביוני 2009 הוצא נגד בדאווי צו מעצר כיוון שלא הגיעה למספר דיונים משפטיים בגין התביעה שאביה הגיש נגדה. ביולי 2009 עזבה את המעון לנשים מוכות ועברה לגור עם אחיה, ראיף בדאווי (رائف بدوي) (אנ'), מתוך תקווה שבביתו תהיה מוגנת. בדאווי הכירה גבר וביקשה להתחתן עימו אך אביה סירב להתיר לה להתחתן והיא החליטה להגיש נגדו תביעה. ב-4 באפריל 2010, כאשר בדאווי הגיעה לדיון בבית המשפט בנוגע לתביעה שלה נגד אביה, היא נעצרה בגלל הצו שהוצא נגדה בגין אי צייתנות. ביולי 2010 פסק בית המשפט לטובתה, בתביעה שלה נגד אביה, בטענה שלא אישר לה להינשא לבחיר ליבה. ב-24 באוקטובר 2010 בדאווי הגישה עתירה לארגון זכויות האדם בה ביקשה שאביה לא יהיה האפוטרופוס שלה ושהיא תקבל היתר נישואין. פעילי זכויות אדם מערב הסעודית ומחוצה לה ניהלו קמפיין למען שחרורה של בדאווי וטענו שמאסרה הוא דוגמה לניצול לרעה של חוק המעמד האישי הסעודי. בדאווי שוחררה ממעצר ב-25 באוקטובר 2010 ובית המשפט קבע שדודה של בדאווי מצד אביה יהיה האפוטרופוס שלה. בדאווי התחתנה עם עורך דינה, וליד אבו אל-ח'יר (وليد أبوالخير) (אנ') ונולדה להם בת.
המאבק למען זכות הבחירה לנשים בערב הסעודית

בשנת 2011, ביקשה בדאווי להירשם כבוחרת וכמועמדת בבחירות המקומיות וכאשר הדבר נמנע ממנה היא הגישה תביעה נגד הרשויות. בדאווי הגישה את התביעה ל-Grievances Board (השם בערבית: Diwan Al Mazalem), ועדה שיפוטית עצמאית שאינה פועלת לפי חוקי השריעה וכפופה ישירות למלך הסעודי. בדאווי ציטטה חוקים מהכתב הערבי לזכויות האדם האוסרים אפליה וטענה שבערב הסעודית לא קיים חוק המונע מנשים לבחור ולהיבחר ולכן הסירוב לאפשר לה לבחור אינו חוקי. ב-27 באפריל 2011, הסכים בית המשפט לשמוע את תביעתה אך החלטתו הסופית הייתה שאין לה בסיס לתביעה. כתגובה לסירוב הרשויות, הקימו עשרות נשים קבוצות בפייסבוק בדרישה להענקת זכות בחירה לנשים. מספר חודשים לאחר מאבקה של בדאווי, הכריז עבדאללה, מלך ערב הסעודית שלנשים תינתן זכות לבחור ולהיבחר בבחירות המקומיות שנועדו להתקיים בשנת 2015. בבחירות המקומיות שהתקיימו בשנת 2015, נבחרו 17 נשים במספר ערים במחוזות שונים בממלכה. בבחירות הצביעו 1.32 מיליון גברים ו-130 אלף נשים.
המאבק למען היתר נהיגה לנשים

עד 2017 ערב הסעודית הייתה המדינה היחידה בה לא הותר לנשים לנהוג. במהלך השנים פקידים סעודים ואנשי דת הסבירו איסור זה בטענה שנהיגת נשים תוביל להפקרות ותפגע בתא המשפחתי. בשנים 2011–2012 בדאווי השתתפה במאבק למתן היתר נהיגה לנשים. היא עזרה לנשים שנתפסו נוהגות בהתמודדות עם המשטרה ובבתי משפט. בדאווי טענה שאין בסיס חוקי לאי מתן היתר נהיגה לנשים. בפברואר 2012 הגישו מנאל א-שריף ובדאווי תביעה נגד משרד הפנים עקב סירובו להנפיק להן רישיון נהיגה. בעקבות סירוב זה צוטטה בדאווי במאמר בסיאטל טיימס בתיאורה את מצב הנשים בסעודיה ”... אנו נמצאות בשוליים בכל הקשור לזכויות בסיסיות. הם חושבים שאם יתנו לנו מספר זכויות פוליטיות, נהייה מרוצות ונשתוק”.
ב-26 בספטמבר 2017, הוציא סלמאן, מלך ערב הסעודית, צו מלכותי שלפיו הנשים בממלכה יוכלו להוציא רישיונות נהיגה. צו זה קיבל אישור של רוב חברי המועצה הדתית הבכירה בערב הסעודית ונעשה תוך הקפדה על חוקי השריעה.
הכרה בינלאומית

ב-8 במרץ 2012, העניקה מחלקת המדינה של ארצות הברית לבדאווי את אות האומץ הנשי הבינלאומי. הטקס התקיים בהשתתפות מזכירת המדינה דאז, הילרי קלינטון ואשת נשיא ארצות הברית, מישל אובמה. האות הוענק לה על כל מאמציה ופעילותיה למען קידום זכויות נשים בתחום המעמד האישי של האישה בערב הסעודית וזכות הנשים להצביע. בנוסף, היא צוינה כאשה הראשונה שהגישה תביעה נגד אביה בנוגע לחוק המעמד האישי הסעודי וכן הגישה עתירה למען זכות הבחירה לנשים בערב הסעודית.
ב-17 בספטמבר 2015, העניקה קרן הראנט דינק לבדאווי את פרס The seventh International Hrant Dink Awards. הפרס מוענק לאנשים פרטיים וגופים מרחבי העולם אשר פועלים למען עולם חופשי מאפליה, גזענות ואלימות תוך נטילת סיכונים אישיים.
השתתפות בכנסים בינלאומיים ואיסור יציאה מערב הסעודית

בספטמבר 2014, בדאווי השתתפה באספה של מועצת האומות המאוחדות לזכויות אדם שהתכנסה בז'נבה, שווייץ. מטרת אספה זו הייתה להעלות את המודעות לפגיעה בזכויות אדם בבחריין ובערב הסעודית. בדאווי נאמה באספה על מצב זכויות האדם בערב הסעודית ועל מאסרו של בעלה. בדאווי טענה כי בארצה פעילי זכויות אדם מואשמים בטרור. במהלך נאומה, נציגי ערב הסעודית ניסו להשתיק אותה ללא הצלחה.
ב-3 בדצמבר 2014 בדאווי הגיעה לנמל התעופה הבינלאומי המלך עבד אל-עזיז בג'דה כדי לטוס לכנס זכויות האדם האירופאי בבריסל בלגיה, שבו הוזמנה להשתתף. בנמל התעופה נאמר לה שמשרד הפנים אסר את יציאתה מהממלכה לזמן בלתי מוגבל. בעקבות איסור זה, האיחוד האירופאי פנה לרשויות בערב הסעודית וביקש לקבל הבהרות לגבי סיבת האיסור.
המאסר בשנת 2016

ב-12 בינואר 2016, לפי פרסום של ארגון אמנסטי אינטרנשיונל, בדאווי זומנה לתחנת המשטרה בג'דה עם בתה בת השנתיים ונעצרה על ידי המשטרה. היא תושאלה במשך ארבע שעות לגבי ניהול חשבון הטוויטר של ואליד אבולח'ייר, בעלה לשעבר השוהה בכלא. חשבון טוויטר זה שימש כפלטפורמה לאנשים הפועלים לשחרורו. בתום התשאול, בדאווי הועברה לבית הכלא זבן אשר בג'דה. מרכז החקירות (אנ'), ארגון אמריקאי ללא מטרות רווח, פנה למחלקת המדינה בארצות הברית בבקשה לפעול דיפלומטית לשחרורה של בדאווי. פיליפ לותר, מנהל תוכנית מזרח תיכון וצפון אפריקה בארגון אמנסטי אינטרנשיונל אמר בתגובה למעצרה של בדאווי: "מעצרה של סמר בדאווי היום הוא נסיגה מדאיגה בזכויות האדם בערב הסעודית ומייצג את הפעולות הקיצוניות בהן מוכנות הרשויות לנקוט על מנת להטריד ולאיים על מגיני זכויות אדם במטרה להשתיק אותם". ב-13 בינואר 2016 בדאווי התייצבה בבית המשפט אך שוחררה ללא אישומים.
מעצר מחודש

ב-1 באוגוסט 2018 בדוואי נעצרה שוב על ידי השלטונות בערב הסעודית יחד עם פעילות פמיניסטיות אחרות. ממשלת קנדה מחתה כנגד מעצר זה, בעקבות כך גירשה ערב הסעודית את השגריר הקנדי והכריזה עליו כאישות בלתי רצויה, והחזירה את השגריר שלה מקנדה.
הערות שוליים

1 2  Saudi Arabia: Where Fathers Rule and Courts Oblige, Human Rights Watch, ‏18 באוקטובר 2010
↑  2012 International Women of Courage Award Winners, U.S. Department of State, ‏5 במרץ 2012
1 2  Yakin Erturk, Promotion and protection of all human rights, civil, political, economic, social and cultural rights, including the right to development, United Nations, ‏14 באפריל 2009
↑  Saudi Arabia: End Male Guardianship, Human Rights Watch
↑    Jennifer O Mahony, ‏Saudi husbands 'alerted by text' if their wives leave the country, The Telegraph, 23 November 2012
↑  Yakin Erturk, Promotion and protection of all human rights, civil, political, economic, social and cultural rights, including the right to development, United nations, ‏14 באפריל 2009
↑  Ben Hubbard and Tasneem Alsultan, As Prince Accelerates Changes for Women, Saudis Adapt at Varied Pace, New York Times, 23 בדצמבר 2017
1 2  Amanda Figueras, Saudi Samar's Activist Struggle: Samar Badawi, The Islamic Monthly, 1 באפריל 2015
↑  FATIMA SIDIYA, Samar out of jail, in uncle’s custody, Arab News, ‏26 באוקטובר 2010
↑  Saudi woman jailed for disobeying father freed, Emirates247, ‏26 באוקטובר 2010
1 2 3  Samar Badawi, Hrant Dink Foundation
↑  Amanda Figueras, Saudi Samar’s Activist Struggle: Samar Badawi, The Islamic Mothly, 1 באפריל 2015
↑  Ian Black, Saudi Arabia elects up to 17 female Councillors in historic election, The Guardian, 13 בדצמבר 2015
↑  ירון שניידר, כתב לענייני ערבים, ‏דרמה בסעודיה: נשים יורשו לנהוג, באתר ‏מאקו‏, 26 בספטמבר 2017
↑   Saudi women launch legal fight against driving ban, The Telegraph, 6 February 2012
↑  Maggie Michael, Saudi authorities to try woman for driving, The Seattle Times, 26 בספטמבר 2011
↑  ירון שניידר, כתב לענייני ערבים, ‏דרמה בסעודיה: נשים יורשו לנהוג, באתר ‏מאקו‏, 26 בספטמבר 2017
1 2  Saudi Arabia: Prominent human rights defender Samar Badawi arrested, Metro Center, ‏13 בינואר 2016
↑  2012 International Women of Courage Award Winners, U.S. Department of State, ‏5 במרץ 2012
↑  An Overview of ADHRB Engagement at the 27th Session of the UN Human Rights Council, Americans for Democracy & Human Rights in Bahrain, ‏20 באוקטובר 2014
↑  Human rights defender Ms Samar Badawi banned from travelling to NGO forum, Front Line Defenders, ‏4 בדצמבר 2014
↑  Freedom of Expression online and offline: 16th EU-NGO Human Rights Forum (2014), European Union, ‏5 בדצמבר 2014
↑  Joshua, Berlinger, Prominent human rights activist arrested in Saudi Arabia, CNN, ‏12 בינואר 2016
↑  Ian Black, Sister of Saudi blogger Raif Badawi briefly detained in same prison, The Guardian, 13 בינואר 2016
↑  Saudi Arabia: Arrest of human rights defender Samar Badawi latest attempt to intimidate activists, Amnesty Internaional, ‏12 בינואר 2016
↑  Release of human rights defender Samar Badawi, Front Line Defenders, ‏13 בינואר 2016
↑  דניאל סלאמה, סעודיה גירשה את השגריר הקנדי: "לא יתערבו בעניינינו", באתר ynet, 6 באוגוסט 2018
| --- | --- |
בקרת זהויות :  GND: 1169002765  VIAF: 3940154015354309310004   WorldCat (עם VIAF): 3940154015354309310004 
סמר בדאווי עם הילרי קילינטון ומישל אובמה בהענקת אות האומץ הנשי הבינלאומי לשנת 2012
נעים בסופ"ש

| --- | --- |

סמליל "נעים בסופ"ש"
 נתונים כלליים
 תקופת הפעילות:  22 בנובמבר 2019 – הווה (5 שנים)
  
 busofash.co.il
 
נעים בסופ"ש הוא מיזם תחבורה ציבורית בישראל שבמסגרתו פועל מערך היסעים בסופי השבוע ובחגים ללא תשלום. המיזם הוקם בסוף שנת 2019, ומשתתפות בו ארבע עשרה רשויות מקומיות – אבו גוש, גבעתיים, הוד השרון, הרצליה, כפר סבא, מבשרת ציון, מודיעין-מכבים-רעות, מטה יהודה, נס ציונה, קריית אונו, רמת השרון, רעננה, שוהם ותל אביב-יפו.
היסטוריה > הסטטוס קוו בנושא התחבורה הציבורית בשבת

כחלק מהסטטוס קוו בישראל בנושא השבת, ברוב האזורים בישראל, תחבורה ציבורית אינה פעילה בשבת (פרט לקווים ביישובים מרוחקים בקצוות הארץ, לעיר חיפה ולערים מעורבות נוספות כמו נצרת ונוף הגליל, למוניות ומוניות שירות).
במהלך העשור השני של המאה ה-21 התחילו לפעול מספר מיזמים פרטיים שמטרתם הייתה הפעלת שירותי תחבורה בסופי השבוע, (ובפרט בשבת), באמצעות הקמת אגודות שיתופיות. מיזמים כאלה כוללים את "שבוס", שפועל בירושלים; "נוע תנוע", שפועל בגוש דן, באר שבע, מודיעין, קריית אונו, גני תקווה, אריאל, חיפה וטבריה; "סבבוס", מותג שיתופי לעיריית רמת גן ונוע תנוע; ו"קווי החוף", שפועל בהרצליה ותל אביב.
על המיזם

נכון לאוגוסט 2024, ארבע עשרה רשויות מקומיות בישראל שותפות למערך התחבורה בסוף השבוע (על פי סדר הצטרפות): תל אביב–יפו, גבעתיים, קריית אונו, רמת השרון, שוהם, מודיעין-מכבים-רעות, הוד השרון, כפר סבא, מבשרת ציון, אבו גוש, מטה יהודה, נס ציונה, הרצליה ורעננה. המיזם מופעל על ידי חברת "מוניות קווי שירות 4,5 בע"מ", שזכתה בהתמחרות על הפעלתו.
קווי המיזם פועלים בכל סוף שבוע (שישי–שבת) לאורך השבת; בימי שישי החל משעות הערב ועד הלילה, וביום שבת משעות הבוקר עד שעות הערב. כמו כן, הקווים פועלים בחגי ישראל שבהם לא מופעלת תחבורה ציבורית סדירה, פרט ליום הכיפורים. שעות הפעילות ותדירות הנסיעות משתנות מקו לקו (ראו פירוט מטה – קווי האוטובוס של המיזם).
רשת התחבורה מתבססת על מערך היסעים של אוטובוסים ומיניבוסים בעלי 19 מקומות ישיבה. המערך כולל 15 קווים ברחבי אותן רשויות (הממוספרים בין 705–717 ו-721–722), ועוצר ביותר מ-500 תחנות. הקווים מאפשרים נסיעה אל מרכז הערים ובין השכונות השונות, ואל מקומות הבילוי והפנאי המרכזיים. התחנות בהן המיניבוסים והאוטובוסים עוברים משולטות במדבקות עם מספרי הקווים שעוצרים בהן, והמיניבוסים והאוטובוסים של השירות ממותגים באמצעות שילוט, מספר הקו והיעדים המרכזיים בהם הוא עוצר. כל אוטובוס שלישי שמגיע (כל שעה וחצי) מונגש עבור נוסעים בעלי מוגבלויות.
מערכת הקווים של "נעים בסופ"ש" תוכננה כך שהיא תעבור בעיקר בצירים הראשיים ותצמצם כניסה לתוך רחובות פנימיים בשכונות, תוך התחשבות באזורים שבהם מתגוררים שומרי שבת. בנוסף, במטרה למנוע פגיעה במוניות השירות, קווי "נעים בסופ"ש" אינם עוברים באזורי הנסיעה בהם פועלות מוניות השירות בסופי השבוע.
הנסיעה בקווי "נעים בסופ"ש" היא בחינם, מכיוון שגביית תשלום עבור נסיעה בתחבורה ציבורית בסופי שבוע אסורה בחוק (פרט למקומות בהם תחבורה ציבורית בשבת מופעלת באופן רשמי על ידי משרד התחבורה).
מסכי המידע האלקטרוניים בתחנות שייכים ומופעלים על ידי משרד התחבורה ולא ניתן לקבל בהם מידע על קווי "נעים בסופ"ש", אשר מופעלים על ידי העיריות. כמו כן, לא ניתן לקבל מידע על זמינות הקווים ומסלולם באפליקציה הרשמית של משרד התחבורה לזמני נסיעות "כל-קו". לחלופין, מוצעות 4 אפליקציות תחבורה חלופיות לכך: "אוטובוס קרוב", "איפה בוס", "my-way", ו-"Moovit". במהלך שעות הפעילות של השירות בסופי השבוע, קיים מוקד טלפוני שניתן לפנות אליו בנושא. קיים אתר ייעודי עבור המיזם, שבו ניתן למצוא מידע על השירות.
ביקוש

בשבוע הראשון לפעילות השירות (22–23 בנובמבר 2019), הביקוש למיזם היה גבוה מהצפוי, וכבר בשעה הראשונה להפעלתו נרשמו ביקושים גבוהים מהצפוי להסעות, לכן, תגברה עיריית תל אביב את השירות והוסיפה עוד מיניבוס לכל אחד מששת הקווים הנוסעים ברשת – שלושה במקום שניים. כדי להתמודד עם הביקוש הרב שהיה בשבוע הראשון, בשבוע השני לפעילות (29–30 בנובמבר 2019), המיזם תוגבר במיניבוסים נוספים וגם באוטובוסים בעלי 52 מקומות ישיבה. גם אז דווח כי הקווים עדיין היו מלאים, אך לא נרשמו תקלות מיוחדות כמו בשבוע הראשון.
מכיוון שהנסיעה היא בחינם, אין מנגנון המונה את מספר הנוסעים המדויק, אך בשבוע הראשון, על פי ההערכות, כ-10,000 איש השתתפו בשירות מדי סוף שבוע. במאי 2023 שיתפה מיטל להבי, סגנית ראש עיריית תל אביב-יפו הממונה על תחום התחבורה וממובילות המיזם, כי מערך ההיסעים משמש כ-120,000 נוסעים מדי חודש.
ביקורת > ביקורות שליליות

מיזם "נעים בסופ"ש" ספג ביקורות קשות רבות מצד הדתיים והחרדים בישראל. בסוף השבוע הרביעי להפעלת המיזם (13–14 בדצמבר 2019), מאות חרדים מחו בבני ברק נגד הפעלת מערך התחבורה הציבורית. באותה הפגנה עצרה המשטרה 16 חרדים בגין חסימת כבישים, הפרת הסדר הציבורי וזריקת אבנים לעבר השוטרים. בנוסף, בחלק מהביקורות נטען שמיזם התחבורה הציבורית בשבת מנוגד לחוק. בעת הישיבה לאישור ההצטרפות למיזם בעיר יהוד, מאות מתושבי העיר הגיעו לבניין העירייה במחאה, וקראו "לא לאשר את המהלך האנטי יהודי".
ביקורות שליליות הגיעו גם מנהגי מוניות, בשל כך שהשירות, שניתן ללא תשלום, פוגע במקור פרנסה עיקרי שלהם (דהיינו נסיעות בימי המנוחה). נהגי מונית שונים סיפרו כי חשו ירידה דרסטית במספר הנסיעות שלהם עם הפעלת המיזם.
הצטרפותה של מבשרת ציון למערך ההיסעים ביוני 2023 גררה תגובות שליליות מצד התושבים הדתיים שהתנגדו לפעילות המיזם בעיר, בטענה שהוא פוגע בצביונה הדתי. כמו כן, ראש המועצה יורם שמעון אף סיפר שקיבל איומים על חייו עם תחילת פעילות הקו בעיר. על רקע זאת, בשבוע השני לפעילות הקו דיווחו תושבים כי הוא עבר בתחנה אחת בלבד בעיר (במקום ב-10 תחנות כפי שפורסם עם תחילת הפעלתו), ואכן התברר כי הפעלת הקו אכן צומצמה לתחנה אחת (מחלף הראל), כאשר היו שטענו כי הדבר נעשה על רקע תגובות התושבים הדתיים. לבסוף הודיעה המועצה כי קו האוטובוס ישוב לעבור בתחנות לאורך העיר.
במאי 2024, לפחות שני קבלנים המפעילים את המיזם בשבת עבור עיריות ברחבי הארץ, קיבלו עשרות שיחות טלפון ממספרים אנונימיים, בהן קיללו ואיימו עליהם שמא ימשיכו להפעיל את השירות. באחת השיחות קיבל אחד הקבלנים איומים על חייו.
ביקורת > ביקורות חיוביות

לצד הביקורות השליליות, נשמעו ביקורות חיוביות רבות על מיזם התחבורה הציבורית. ביקורות חיוביות נשמעות הן מנוסעי המיזם, שבראשית הפעלתו ציינו כי מדובר ב"יום היסטורי", והן מאנשי ציבור שונים, בהם חבר הכנסת אביגדור ליברמן ממפלגת ישראל ביתנו, אשר שיבח את המיזם בכך שלדבריו הוא "בולם את הכפייה הדתית שמנסים לכפות עלינו בערים בהן יש רוב חילוני".
ראו גם

תחבורה ציבורית בשבת
מיזמי תחבורה ציבורית הפועלת בשבתות
הערות שוליים

↑  אילנה שטוטלנד, ‏"חשבו שהרעיון משוגע לגמרי": הצעיר שהחל את מהפכת התחבורה הציבורית בשבת, באתר מעריב אונליין, 25 בנובמבר 2019
↑   מירב מורן, חולדאי: "בת"א לא צריך תחבורה ציבורית בשבת, זו עיר קטנה, אפשר לנסוע באופניים וללכת ברגל", באתר TheMarker‏, 22 במרץ 2019
↑  נעמה ריבה, הפעלת אוטובוסים בשבת במהלך האירוויזיון חושפת את צביעותה של עיריית ת"א, באתר הארץ, 15 באפריל 2019
↑   מירב מורן, לא מחכה לממשלה: ת"א תממן אוטובוסים בשבת, באתר TheMarker‏, 10 באוקטובר 2019
↑  בשישי הקרוב: קו 711 ייצא לדרך, באתר אונו ניוז, 15 בינואר 2020
↑  מאת מערכת טיים אאוט, אפקט הקורונה: מיזם "נעים בסופ"ש" יושהה עד להודעה חדשה, באתר טיים אאוט, ‏18 במרץ 2020
↑  מערכת טיים אאוט, לא נעים: מיזם ההסעות בסופ"ש לא יופעל עד סוף הסגר, באתר טיים אאוט, ‏17 בספטמבר 2020
↑  מערכת טיים אאוט, קווי השבת חוזרים: מיזם "נעים בסופ"ש" ישוב לקראת פסח, באתר טיים אאוט, ‏15 במרץ 2021
↑  עיריית מודיעין מכבים רעות, נעים בסופ"ש, באתר www.modiin.muni.il
↑  "נעים בסופ"ש מתרחב ומתחדש במיוחד לרגל השנה האזרחית החדשה..." - מיטל להבי - Meital Lehavi, באתר פייסבוק, ‏31 בדצמבר 2021
↑   ציוץ של יובל שדה ברשת החברתית אקס (טוויטר), 18 ביולי 2022
↑  יובל שדה, החל משישי הבא: הוד השרון תצטרף למיזם נעים בסופ"ש, באתר כלכליסט, 18 ביולי 2022
↑  משה כהן, ‏בשורה לתושבי השרון: מיזם התחבורה הציבורית בשבת מתרחב, באתר מעריב אונליין, 24 בינואר 2023
↑   יפעת ראובן, מיזם התחבורה בשבת "נעים בסופ"ש" מגיע לפאתי ירושלים, באתר TheMarker‏, 29 במאי 2023
↑  "קו 766 נעים להכיר..." - עיריית רמת השרון, באתר פייסבוק, ‏29 במאי 2023
↑  נעים בסופ"ש הגיע לנס ציונה, באתר עיריית נס ציונה
↑  מערכת טיים אאוט, החל מהיום: אוטובוסים בשבת גם להרצליה. וגם רעננה כבר בדרך, באתר טיים אאוט, ‏28 ביוני 2024
↑   לי ירון, עיריית הרצליה תפעיל שירות הסעות חינמי בשבתות ובחגים, באתר הארץ, 14 ביוני 2016
↑  פרסום על אישור הצטרפותה של רעננה ל"נעים בסופ"ש", בעמוד הפייסבוק של חגי פרנקל, 15 במאי 2024
↑  יובל שדה, מיום שישי: מודיעין תעניק שירותי תחבורה חינם בשבת לת"א, באתר כלכליסט, 26 בדצמבר 2021
↑  יותר נעים בסופ"ש: פלורנטין תתחדשי, יש לך אוטובוס לים בשבת, באתר "Time Out תל אביב", 4 באוקטובר 2023
↑   מירב מורן, ביקוש גבוה מהצפוי למיזם התחבורה "נעים בסופ"ש" - עיריית ת"א תיגברה את השירות, באתר TheMarker‏, 22 בנובמבר 2019
↑  דנה ירקצי‏, לאור ההצלחה: מערך ההסעות בסופ"ש בגוש דן יתוגבר, באתר וואלה, 28 בנובמבר 2019
↑  איתי בלומנטל, קווי השבת תוגברו באוטובוסים - שהתמלאו גם הם, באתר ynet, 30 בנובמבר 2019
↑  "היסטוריה! נעים בסופ״ש מגיע למבשרת..." - מיטל להבי - Meital Lehavi, באתר פייסבוק, ‏29 במאי 2023
↑  אור רביד, ‏הפגנות החרדים נגד תחבורה ציבורית בשבת: 16 עצורים בבני ברק, באתר ‏מאקו‏, 14 בדצמבר 2019
↑  חוות דעת משפטית: תחבורה ציבורית בשבת - מנוגד לחוק, באתר ערוץ 7, 18 בדצמבר 2019
↑  הרס הדת והשבת • צפו: מאות מוחים כנגד אישור תח"צ בשבת ביהוד, באתר קול חי, 6 בינואר 2020
↑  אילנה שטוטלנד, ‏נהגי המוניות נגד התחבורה הציבורית בשבת: "אנחנו בקושי שורדים", באתר מעריב אונליין, 2 בדצמבר 2019
↑  ענבר טויזר, ‏הקרב על השבת, ההבטחה לתחבורה ציבורית והאיומים: "השינוי בקו נעשה בחטף", באתר ‏מאקו‏, 12 ביוני 2023
↑  דן רבן, איומים על מפעילי נעים בסופ"ש: "אם תעלה אנשים לאוטובוס בשבת - תסבול" | האזינו, באתר ynet, 24 במאי 2024
↑  ח"כ ליברמן על מיזם נעים בסופ"ש: "בולם את הכפייה הדתית שמנסים לכפות עלינו בערים בהן יש רוב חילוני", באתר מכון על משמר הכנסת, 24 בנובמבר 2019
תקשורת נתונים

תקשורת נתונים, ובפרט תקשורת מחשבים (או "תקשוב"), הם שמות כלליים לתהליכים ומערכות להעברת נתונים בין מחשבים או מכשירים אלקטרוניים אחרים, ללא העברה פיזית של אמצעי לאחסון נתונים (כמו דיסק און קי, תקליטור וכדומה) ביניהם, אלא באמצעות תווך כלשהו (למשל כבלים מסוגים שונים או גלי רדיו) אשר משמש לתקשורת. על תווכים אלו מועברים הנתונים בצורה דיגיטלית.
רשת מחשבים (באנגלית: computer network) היא רשת טלקומוניקציה המאפשרת העברת נתונים. מכשירים המחוברים לרשת מחשבים מעבירים זה לזה נתונים על גבי קשרים או חיבורים להעברת נתונים (network links). החיבור בין צמתים ברשת יכול להיות מבוסס על תווך (מדיום) של כבלים כגון כבלים קואקסיאליים, קווי טלפון או סיבים אופטיים, או אלחוטי. רשתות מחשבים נפוצות כיום בכל העולם המפותח, והמוכרת ביותר היא רשת האינטרנט. מבחינה טכנית מרבית הרשתות מבוססות על חבילת פרוטוקולי התקשורת TCP/IP.
מחשבים ומכשירים אחרים ברשת שמהווים את המקור או היעד לנתונים, או מנתבים את הנתונים נקראים צומתי רשת (network nodes). צומת ברשת יכול להיות מחשב, טלפון, שרת או רכיב חומרה ייעודי לתקשורת מחשבים, כגון נתב או מתג. ניתן לומר שכל שני מכשירים כאלה מחוברים לאותה רשת כאשר מכשיר אחד מסוגל להחליף מידע עם המכשיר השני, בין אם קיים ביניהם חיבור ישיר ובין אם לאו.
רשתות מחשבים נבדלות אחת מהשנייה בתווך המשמש להעברת הסיגנלים, פרוטוקולי התקשורת המשמשים לארגון התעבורה ברשת, גודל וטופולוגיית הרשת, והמטרה הארגונית. חוץ מהשכבה הפיזית שעוסקת ישירות בתווך להעברת הסיגנלים, במרבית המקרים, פרוטוקולי תקשורת מאורגנים ופועלים בצורה של שכבות, כך שהם משתמשים בפרוטוקולי תקשורת אחרים, כלליים או ספציפיים יותר (שנמצאים מעליהם או תחתיהם במודל השכבות).
מערכות תקשורת מחשבים תומכות ביישומים כמו ה-World Wide Web, שימוש משותף בשרתים, מדפסות, מכשירי פקס, שיתוף קבצים ושימוש ביישומי דואר אלקטרוני ומסרים מיידיים.